ঠিক কথা। বাঁকা রাস্তায় গিয়েছিলেন সূর্যশেখর। যে প্রজার বাড়িতে ছোকরা ভাড়া থাকত তার সোমত্ত কিন্তু বয়েসে নাবালিকা মেয়ে বাপের সঙ্গে পুলিস থানায় গিয়ে নালিশ করলে ছোকরা তার গায়ে হাত দিয়ে শ্লীলতাহানি করেছে। সাক্ষীসাবুদও তৈরী ছিল। বেশ কিছুদিন পুলিশ হাজতের লপসি আর ডাণ্ডার গুঁতো খেয়েছিল ছোকরা। এখন ও জামিনে খালাস আছে - কোর্টে ওর নামে ফৌজদারি মামলা ঝুলছে। উকিলের দরজায় আর পুলিস থানায় ছুটোছুটি করতে করতে জেরবার হয়ে গিয়েছে ছোকরা। সাম্যবাদটাদ সব বন্ধ।